Document ID: 32010R0086

UREDBA KOMISIJE (EU) št. 86/2010
z dne 29. januarja 2010
o spremembi Priloge I k Uredbi Sveta (ES) št. 1005/2008 v zvezi z opredelitvijo ribiških proizvodov ter o spremembi Uredbe Komisije (ES) št. 1010/2009 v zvezi z izmenjavo informacij o inšpekcijah plovil tretjih držav in upravnih ureditvah glede potrdil o ulovu
EVROPSKA KOMISIJA JE -
ob upoštevanju Pogodbe o Evropski uniji in Pogodbe o delovanju Evropske unije,
ob upoštevanju Uredbe Sveta (ES) št. 1005/2008 (1) z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in zlasti členov 9(1), 12(5), 51(3) ter 52 Uredbe,
ob upoštevanju naslednjega:
(1)
Uredba (ES) št. 1005/2008 se uporablja za ribiške proizvode, ki ustrezajo opredelitvi iz člena 2 navedene uredbe. V Prilogi I k navedeni uredbi so navedeni proizvodi, ki ne spadajo v opredelitev ribiških proizvodov. Seznam se lahko vsako leto pregleda, zdaj pa ga je treba spremeniti na podlagi novih informacij, zbranih v okviru upravnega sodelovanja s tretjimi državami v skladu s členom 20(4) Uredbe (ES) št. 1005/2008.
(2)
Uredba (ES) št. 1010/2009 (2) z dne 22. oktobra 2009 o določitvi podrobnih pravil za izvajanje Uredbe (ES) št. 1005/2008 med drugim določa okvirne vrednosti za inšpekcije, ki jih države članice izvajajo v pristaniščih. Da lahko države članice uporabijo okvirne vrednosti za inšpekcije iz člena 4(c) in (d) navedene uredbe, je treba informacije o inšpekcijah plovil tretjih držav poslati v elektronski obliki Komisiji, ki te informacije da na voljo drugim državam članicam.
(3)
V Prilogi IX k Uredbi (ES) št. 1010/2009 je treba navesti upravne ureditve, v skladu s katerimi se potrdila o ulovu pripravijo, potrdijo ali predložijo z uporabo elektronskih sredstev ali se zamenjajo s sistemi za elektronsko sledljivost, ki zagotavljajo enako raven nadzora s strani organov. Ker so bile sprejete nove upravne ureditve za potrdila o ulovu, je treba posodobiti navedeno prilogo.
(4)
Uredbi (ES) št. 1005/2008 in 1010/2009 je zato treba ustrezno spremeniti.
(5)
Ukrepi, predvideni s to uredbo, so v skladu z mnenjem Upravljalnega odbora za ribištvo in ribogojstvo -
SPREJELA NASLEDNJO UREDBO:
Člen 1
Spremembe Uredbe (ES) št. 1005/2008
Priloga I k Uredbi (ES) št. 1005/2008 se spremeni, kakor je določeno v Prilogi I k tej uredbi.
Člen 2
Spremembe Uredbe (ES) št. 1010/2009
Uredba (ES) št. 1010/2009 se spremeni:
(1)
Členu 4 se doda naslednji odstavek:
„V zvezi s točkama (c) in (d) prvega odstavka države članice takoj sporočijo Komisiji ime in zastavo plovila tretje države, ki je predmet inšpekcijskega pregleda, ter datum inšpekcijskega pregleda. Komisija da te informacije na voljo drugim državam članicam.“
(2)
Priloga IX se spremeni, kakor je določeno v Prilogi II k tej uredbi.
Člen 3
Začetek veljavnosti
Ta uredba začne veljati sedmi dan po objavi v Uradnem listu Evropske unije.
Uporablja se od 1. januarja 2010.
Ta uredba je v celoti zavezujoča in se neposredno uporablja v vseh državah članicah.
V Bruslju, 29. januarja 2010

Labels: 10
12
5
6